O **s.Oliver Würzburg**, antes coñecido como **s.Oliver Baskets**, é un equipo profesional de baloncesto alemán con sede na cidade de Würzburg, Baviera. O club foi fundado no ano 2007 coa idea de seguir o legado do club orixinal da cidade, o **DJK Würzburg**, equipo afiliado á DJK-Sportverband e á igrexa católica alemá. Da canteira deste club xurdiron os exxogadores da NBA Dirk Nowitzki e Maxi Kleber. Actualmente compite na Basketball Bundesliga, máxima categoría do baloncesto xermano. O equipo xoga os seus partidos como local no s.Oliver Arena, pavillón con capacidade para 3 140 espectadores.

Historia
--------

A DJK-Sportverband (do alemán: *Asociación Deportiva da Forza Xuvenil Alemá*) foi fundada o 16 de setembro de 1920 en Würzburg. Esta asociación está afiliada á igrexa católica alemá. Durante o Terceiro Reich, o goberno prohibiu a filiación a esta sociedade. Despois da segunda guerra mundial, a DJK retomou a súa actividade, contando hoxe con máis de 3000 membros. A sección de baloncesto do club gañou fama na década de 1990, xa que tanto o equipo feminino como o masculino conseguiron acadar a Basketball Bundesliga (BBL), a máxima división do baloncesto en Alemaña. No caso do equipo masculino, conseguiu ascender en 1997 con Dirk Nowitzki no equipo. En 2001, a DJK converteu o seu equipo masculino de baloncesto nunha entidade privada, agora coñecida como Würzburg Baskets, para capitalizar o seu crecemento como equipo profesional de baloncesto. Porén, en 2005 o club renunciou ao seu posto na BBL e o club deixou de competir.

En 2007, o empresario estadounidense Jochen Bähr adquiriu os dereitos para participar cun equipo de Würzburg na RegionalLiga, cuarta categoría do baloncesto no país, co obxectivo de chega á elite en poucas temporadas. O equipo recibiu o nome de SCH Würzburg Baskets. En 2010, o club adoptou o nome de s.Oliver Baskets e, ao ano seguinte, conseguiu o ascenso á BBL. Na súa primeira temporada na máxima categoría, o equipo alcanzou as semifinais polo título, despois de vencer ao Alba Berlin por 3−1 na serie de cuartos de final dos playoffs. En 2012−13 o club xogou en Europa por primeira vez, concretamente na Eurocup. Con todo, ao ano seguinte o equipo perde a categoría, descendendo á ProA. Este paso pola segunda división foi rápida, xa que inmediatamente volveron ao primeiro nivel. Na temporada 2015-16 acadaron o oitavo lugar, clasificándose así para os playoffs por segunda vez despois de 2012. En cuartos de final, o equipo foi eliminado polo futuro campión de liga Brose Baskets, perdendo todos os partidos con polo menos unha marxe de 35 puntos. O 15 de xullo de 2016 o equipo mudou o seu nome de "s.Oliver Baskets" a "s.Oliver Würzburg" para reforzar a identificación do equipo coa cidade. Na temporada 2018-19, o Würzburg xogou a FIBA Europe Cup e chegou á final. Porén, perdeu na mesma ante o Dinamo Sassari.

### Temporadas

| Ano | Nivel | Liga | Pos. | Copa | Europa |
| --- | --- | --- | --- | --- | --- |
| 2007–08 | 4 | RegionalLiga | 3º |  |
| 2008–09 | 4 | RegionalLiga | 1º |  |
| 2009–10 | 3 | ProB | 3º |  |
| 2010–11 | 2 | ProA | 2º |  |
| 2011–12 | 1 | Bundesliga | 4º |  |
| 2012–13 | 1 | Bundesliga | 9º |  | **2** Eurocup | FR | 3–3 |
| 2013–14 | 1 | Bundesliga | 17º |  |
| 2014–15 | 2 | ProA | 2º |  |
| 2015–16 | 1 | Bundesliga | 8º |  |
| 2016–17 | 1 | Bundesliga | 14º |  |
| 2017–18 | 1 | Bundesliga | 9º |  | **4** FIBA Europe Cup | RC1 | 1–1 |
| 2018–19 | 1 | Bundesliga | 9º |  | **4** FIBA Europe Cup | F | Subcampións |
| 2019–20 | 1 | Bundesliga | 8º | Oitavos de final |  |
| 2020–21 | 1 | Bundesliga | 16º | Fase de grupos |  |

Xogadores
---------

### Destacados

A seguinte é unha lista de xogadores destacados tanto do DJK Würzburg como do s.Oliver Würzburg.

* Alemaña Dirk Nowitzki
* Alemaña Robert Garrett
* Alemaña Demond Greene
* Alemaña Leon Kratzer
* Alemaña Steven Hutchinson
* Alemaña Maxi Kleber
* Estados Unidos LaMonte Ulmer
* Nixeria Olumide Oyedeji

Notas
-----

1. ↑  "S.Oliver Arena". *yellow.place* (en alemán). Consultado o 8 de agosto de 2021.

Véxase tamén
------------

### Ligazóns externas

* Páxina web oficial
* Páxina do equipo en Eurobasket.com

|  |  |
| --- | --- |
| Control de autoridades | 
* Wd: Q480478
* WorldCat
* VIAF: 235685872

 |